31994L0034
L 237/1
JURNALUL OFÍCIAL AL UNIUNII EUROPENE
DIRECTIVA 94/34/CE A PARLAMENTULUI EUROPEAN ȘI A CONSILIULUI
din 30 iunie 1994
de modificare a Directivei 89/107/CEE de apropiere a legislațiilor statelor membre privind aditivii alimentari autorizați pentru utilizare în produsele alimentare destinate consumului uman
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 100a,
având în vedere propunerea Comisiei (1),
având în vedere avizul Comitetului Economic și Social (2),
hotărând în conformitate cu procedura menționată la articolul 189b din tratat (3),
întrucât reglementările pentru armonizarea în domeniul aditivilor nu ar trebui să aducă atingere aplicării dispozițiilor statelor membre existente la 1 ianuarie 1992, care interzic întrebuințarea anumitor aditivi în anumite produse alimentare specifice care se consideră a fi tradiționale și care se produc pe teritoriul lor, cu condiția ca aceste dispoziții să nu reglementeze o serie întreagă de produse alimentare, inclusiv produsele alimentare care nu sunt prevăzute de prezenta directivă, dar pentru care dispozițiile comunitare prevăd autorizarea aditivilor;
întrucât o etichetare corespunzătoare ar face posibilă deosebirea produsele menționate anterior;
întrucât directivele referitoare la aditivi nu ar trebui să afecteze libera circulație a produselor alimentare;
întrucât directivele referitoare la aditivi nu trebuie să aducă atingere libertății oricărei persoane de a se stabili pe teritoriul oricărui stat membru și de a produce și comercializa produse conforme directivelor privind aditivii,
ADOPTĂ PREZENTA DIRECTIVĂ:
Articolul 1
În Directiva 89/107/CEE (4) se inserează articolul 3a după cum urmează:
„Articolul 3a
(1) Prin derogare de la articolul 3 alineatul (2) literele (a) și (b), Consiliul, hotărând la propunerea Comisiei în conformitate cu articolul 100a din tratat, autorizează statele membre să mențină interdicția referitoare la utilizarea anumitor aditivi la fabricarea anumitor produse alimentare considerate tradiționale, cu condiția ca:
-
interdicția respectivă să fi existat la 1 ianuarie 1992;
-
statele membre în cauză să autorizeze, pe teritoriul lor, producerea și comercializarea tuturor produselor alimentare considerate tradiționale care respectă normele prevăzute la articolul 3.
(2) Fără a aduce atingere Regulamentelor (CEE) nr. 2081/92 (5) și (CEE) nr. 2082/92 (6), până la 1 iulie 1994, statele membre comunică Comisiei lista cu produsele alimentare pe care le consideră tradiționale, împreună cu o expunere detaliată a motivelor și cu dispozițiile legislative relevante care interzic utilizarea anumitor aditivi în aceste produse alimentare.
Până la 1 aprilie 1995, Comisia prezintă Consiliului o propunere privind criteriile care urmează să se aplice pentru a decide cu privire la caracterul tradițional al unui produs și la necesitatea menținerii interdicțiilor din dreptul intern în conformitate cu criteriile respective.
Consiliul hotărăște cu privire la propunere până la 1 aprilie 1996.
(3) Până în momentul în care Consiliul hotărăște cu privire la alineatul (2), statele membre pot menține interdicțiile pe care le-au comunicat Comisiei în conformitate cu alineatul (2) primul paragraf, cu condiția îndeplinirii dispozițiilor generale prevăzute la alineatul (1).
Articolul 2
Statele membre pun în aplicare actele cu putere de lege și actele administrative necesare pentru a se conforma prezentei directive.
Statele membre informează de îndată Comisia cu privire la aceasta.
Atunci când statele membre adoptă aceste acte, acestea cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 3
Prezenta directivă intră în vigoare la data publicării în Jurnalul Oficial al Comunităților Europene.
Articolul 4
Prezenta directivă se adresează statelor membre.
Adoptată la Bruxelles, 30 iunie 1994.